ADP เผยภาคเอกชนสหรัฐจ้างงานต่ำสุดรอบ 6 เดือนในก.ย.
 ADP เผยภาคเอกชนสหรัฐจ้างงานต่ำสุดรอบ 6 เดือนในก.ย.
6 ต.ค. 2559

 ADP เผยภาคเอกชนสหรัฐจ้างงานเพิ่มขึ้นต่ำสุดรอบ 6 เดือนในก.ย.
ออโตเมติก ดาต้า โพรเซสซิ่ง อิงค์ (ADP) และมูดี้ส์ อนาลิติกส์ เปิดเผยว่า การจ้างงานของภาคเอกชนสหรัฐประจำเดือนก.ย.เพิ่มขึ้นเพียง 154,000 ตำแหน่ง ซึ่งเป็นระดับต่ำที่สุดนับตั้งแต่เดือนเม.ย. และต่ำกว่าระดับ 181,000 ตำแหน่ง ซึ่งเป็นระดับเฉลี่ยในปีนี้ รวมทั้งต่ำกว่าที่นักวิเคราะห์คาดการณ์ไว้ที่ระดับ 166,000 ตำแหน่ง
ขณะเดียวกัน ADP ได้ทบทวนปรับลดตัวเลขการจ้างงานในเดือนส.ค.สู่ระดับ 175,000 ตำแหน่ง จากเดิมที่ระดับ 177,000 ตำแหน่ง
ภาคบริการมีการจ้างงานเพิ่มขึ้น 151,000 ตำแหน่งในเดือนก.ย. ส่วนภาคการผลิตมีการจ้างงานลดลง 6,000 ตำแหน่ง
ทางด้านกระทรวงแรงงานสหรัฐจะเปิดเผยตัวเลขการจ้างงานนอกภาคเกษตรของสหรัฐในวันศุกร์นี้ ซึ่งจะบ่งชี้แนวโน้มการปรับขึ้นอัตราดอกเบี้ยครั้งที่ 2 ของธนาคารกลางสหรัฐ (เฟด) ในรอบ 10 ปี
ผลการสำรวจนักวิเคราะห์ระบุว่า กระทรวงแรงงานสหรัฐจะรายงานตัวเลขการจ้างงานนอกภาคเกษตรเพิ่มขึ้น 175,000 ตำแหน่งในเดือนก.ย. ขณะที่อัตราการว่างงานจะทรงตัวที่ระดับ 4.9%
กระทรวงแรงงานสหรัฐรายงานในเดือนที่แล้วว่า ตัวเลขการจ้างงานนอกภาคเกษตรเพิ่มขึ้น 151,000 ตำแหน่งในเดือนส.ค. ขณะที่อัตราการว่างงานทรงตัวที่ระดับ 4.9%
                